**Αντώνης Λιακοσ**

|  |  |
| --- | --- |
| ***Η βιοκλιματική αποκάλυψη***  **[1]** Η κατάρρευση του πλανήτη πιθανόν δεν θα είναι υπόθεση στιγμιαία, αν και το στιγμιαίο, με τα κλιματικά και γεωλογικά μέτρα, είναι σχετικό, μπορεί να έχει άδηλη διάρκεια. Η υπόθεση θα αποτελέσει κεντρική πολιτική έγνοια, ενδεχομένως για πολλές δεκαετίες, σίγουρα για το υπόλοιπο του αιώνα μας, αλλά με άγνωστη κατάληξη.  **[2]** Άγνωστη γιατί, πρώτον, έχει εξαιρετικό κόστος, το οποίο καμιά κοινωνία δεν είναι διατεθειμένη να πληρώσει. Για να μειωθούν κατά 50% οι εκπομπές διοξειδίου του άνθρακα έως το 2050, χρειάζεται μια δαπάνη ύψους 45 τρισ. δολαρίων. Για να έχουμε μέτρο σύγκρισης, το συνολικό δημόσιο χρέος των ΗΠΑ ανέρχεται το καλοκαίρι του 2011 σε 14 τρισ., και το συνολικό παγκόσμιο χρέος σε 40 τρισ. δολάρια. Αλλά η τροπή που έχει πάρει η παγκόσμια οικονομία απαιτεί τη δραστική μείωση των δημοσίων δαπανών. Ποιος θα πληρώσει όμως τα συλλογικά έξοδα διαβίωσης, δηλαδή τον λογαριασμό επιδιόρθωσης του πλανήτη;    **[3]** Δεύτερον, είναι εξαιρετικά δύσκολο να υπάρξει κοινή συμφωνία για πορεία διάσωσης, χωρίς μια μορφή παγκόσμιας διακυβέρνησης. Δεκάδες μικρά και μεγάλα κράτη προσπαθούν να επιβιώσουν σε συνθήκες ακραίου ανταγωνισμού, θυσιάζοντας το μακροχρόνιο στο βραχυχρόνιο. Εξάλλου η περιβαλλοντική κρίση δεν πλήττει ταυτόχρονα όλες τις χώρες και με τον ίδιο τρόπο, πράγμα που σημαίνει ότι δεν έχει για όλους την ίδια προτεραιότητα.  **[4]** Τρίτον, υπάρχει μεγάλη ανισοκατανομή της κατανάλωσης των φυσικών πόρων ανάμεσα στις αναπτυγμένες και στις φτωχές χώρες, ανάμεσα στους πλουσίους και στους φτωχούς. Τα *ενεργειακά ίχνη* των ανθρώπων διαφέρουν πάρα πολύ μεταξύ τους, ώστε, αν τα έβλεπε κανείς αποτυπωμένα σαν πατήματα στην έρημο, θα υπέθετε με βεβαιότητα ότι πέρασαν πολύ διαφορετικά σε μέγεθος και βάρος όντα. Κάτι σαν ελέφαντες και σκίουροι! Πώς θα ισοκατανεμηθεί επομένως η μείωση ενέργειας;  **[5]** Τέταρτον, οι δημογραφικές προβολές του παγκόσμιου πληθυσμού μάς περιγράφουν ένα σκοτεινό μέλλον. Η εξέλιξη των βιοκλιματικών συνθηκών διαπλέκεται με την αύξηση του πληθυσμού της Γης. Τρία δισεκατομμύρια θα προστεθούν στις επόμενες τέσσερις δεκαετίες, στα 7 δισ. που κατοικούν τώρα τον πλανήτη, και πρόκειται για αλματώδη αύξηση, αν θυμηθούμε ότι η Γη βάσταζε 1 δισ. το 1800, και κάτω από 2 δισ. πληθυσμού το 1900. Οι 9 στους 10 θα ζουν σε τενεκεδομαχαλάδες (slums) των μεγαπόλεων του τρίτου κόσμου, σε συνθήκες πολύ μεγάλης φτώχειας, ανασφάλειας και βίας, διατροφικών κρίσεων, έλλειψης καθαρού πόσιμου νερού, μεγάλων πληθυσμιακών μετακινήσεων και παράνομης μετανάστευσης εξαιτίας της ερημοποίησης καλλιεργημένων εκτάσεων, με συνακόλουθους πολέμους, ταραχές, και ανθρωπιστικές κρίσεις και αντιδράσεις ακραίου ρατσισμού στις δυτικές και πλούσιες χώρες. Η περιβαλλοντική κρίση είναι κοινωνική κρίση, αν πλέον ο όρος κρίση μπορεί να αποδώσει το εύρος του φαινομένου.  **[6]** Οι ζοφερές εμπειρίες του παρελθόντος θα μοιάζουν με ασκήσεις για αρχάριους μπροστά σε ό,τι επίκειται. Απέναντι στις σκοτεινές αυτές προβλέψεις, το ερώτημα είναι: Μπορεί να υπάρξει μια πολιτική ανθρώπινης παρέμβασης, κι αν ναι, τότε η ιστορική συνείδηση μπορεί να έχει ρόλο; Πώς μπορεί να δημιουργηθεί μια ιστορική συνείδηση που θα χωρέσει μαζί τη βιοκλιματική εξέλιξη και τα δημογραφικά-κοινωνικά προβλήματα που θα ανακύψουν; Έχει σε όλα τούτα κάποιο ρόλο η ιστορική σκέψη;  [Α. Λιάκος, *Αποκάλυψη, ουτοπία και ιστορία. Οι μεταμορφώσεις της ιστορικής συνείδησης*, εκδ. Πόλις, Αθήνα 2011, σσ. 409-410] | **ΣΧΟΛΙΑ**  *Να σχολιάσετε τη μορφή του τίτλου και να εξετάσετε τη λειτουργία του*  **[1]** *Ποιο είναι το θέμα του κειμένου;*  *- Ποια πλευρά του θέματος ενδιαφέρει τον συγγραφέα;*  **[2]** *Ποιος είναι ο ισχυρισμός του συγγραφέα;*  *- Ποιους τρόπους και ποια μέσα πειθούς χρησιμοποιεί, προκειμένου να στηρίξει τον ισχυρισμό του;*  **[3]**  *Με ποιον τρόπο αναπτύσσεται η παράγραφος εδώ;*  **[4]** *Ποιο σχήμα λόγου υπάρχει εδώ; Τι επιδιώκει ο συγγραφέας με τη χρήση του;*  **[5]**  *- «Η περιβαλλοντική κρίση είναι κοινωνική κρίση»: Πώς καταλαβαίνεις τη φράση αυτή;*  *- Πόσο βέβαιος δείχνει ο συγγραφέας για όσα παρουσιάζει σε αυτή την παράγραφο;*  **[6]** *Ποιος είναι ο ρόλος των ερωτήσεων στο τέλος της παραγράφου;*  *- Ποιος, κατά τη γνώμη σου, θα μπορούσε να είναι ο ρόλος της ιστορικής σκέψης;*  **ΓΕΝΙΚΑ:** *Ποια είναι, κατά τη γνώμη σου, η πρόθεση του συγγραφέα στο παραπάνω κείμενο;* |